मृगांकदत्त दी कथा (सिलसिलेबार)—अपने पञ्जे मन्त्रियें समेत विन्धयप्रदेश गी जन्दा मृगांकदत्त इक घने जंगलै च पुज्जा। उत्थै खाने गितै फल ते पीने लेई ठन्डा-ठार पानी उपलब्ध हा। ओह् सव्भै न्हाते-धोते। बिन्द राम कीता ते इन्ने च उनें गी कोई बुआज सनोची। उनें झाड़ियें चा झांकेआ ते दिक्खेआ जे इक हाथी कुसै अ’न्ने राह्-राह्न्दू गी पानी पलै करदा हा। फल खलाऽ करदा हा ते अपने कन्नें कन्नै पक्खी झोलदा होई उसदा थकेमा दूर नसाऽ करदा हा। इन्ना गै नेईं ओह् भले मनुक्खै आला लेखा पुच्छै बी करदा हा जे क्या उसदा थकेमा किश हटेआ ते उसगी किश शान्ति थ्होई ही ? एह् दिक्खियै मृगांकदत्त नै अपने साथियें गी आक्खेया—एह्,हाथी नेईं बल्कि कोई होर गै प्राणी लभदा ऐ जेह्‌डा हाथी दे रुपै च मजूद ऐ एह् अ’न्नाप्राणी बी मिगी अपना प्रचण्डशक्ति गै लभदा ऐ। एह् आक्खियै मृगांकदत्त उन्दियां गल्लां सुनन लगी पेआ। हाथी नै अ’न्ने गी पुच्छेआ जे ओह् अ’न्ना कियां होआ हा ते भी उत्थै कियां आई पुज्जा हा। इसपर ओह् अ’न्ना सनान लगा जे अयोध्या दे महराजा अमरदत्त दे पुत्तर मृगांकदत्त दा ओह् सेबक हा। उसनै नां बी प्रचण्डशक्ति दस्सेआ। उन्न अग्गे अक्खेआ—